Burjassot guardona a les quatre presidentes de les associacions comercials del municipi
2025-07-24

En un Saló de Plens ple, en el qual no faltaven els seus companys comerciants, els seus familiars i els seus amics, Loles Bueno, presidenta de l’associació de venedors del Mercat Municipal l’Almara (CODEMER), Amparo Hurtado, presidenta de l’Associació d’Hosteleros Reunits Activament de Burjassot (AHORA), Elena Ibáñez, presidenta de l’Associació d’Artesans (AVALAR-TE) i Sandra Marrero, presidenta de l’Associació de Comerç i Servicis han arreplegat els seus guardons de “CDones amb iniciativa”.

Guardons que van lliurar el regidor de Promoció Econòmica, Roc Senent, regidoria de la qual parteix el premi de “Dones amb iniciativa” i la regidora d’Igualtat, Lluna Àrias, destacant tots dos l’orgull que sentien per veure tan abrigallades a les premiades i, abans de res, per veure com el paper de la dona, també en l’àmbit comercial, està sent cada vegada més important. No en va, aquestes quatre dones presideixen quatre de les cinc associacions comercials de Burjassot.

Per a les quatre premiades, aquest guardó “suposa un reconeixement a la labor, el treball i la responsabilitat que exercim en les nostres associacions”. Per a Amparo Hurtado i Sandra Marrero, el fet que quatre de les associacions comercials de Burjassot estiguen presidides per dones “és una bona senyal ja que som moltes dones comerciants o vinculades al món del comerç“.

Per la seua banda, Loles Bueno destacava “que és un repte i un avanç molt important per a les dones“, paraules que compartia Elena Ibáñez que afegia que, el fet d’estar les quatre, afavoreix també que hi haja “més companyerisme ja que els nostres enfocaments són molt semblants“.